《秋日燕古塘兰若分韵得入字》
元代·姚文奂

秋日上阑干，秋风下原隰。萍流三十年，岂不念乡邑。

归来南山下，故垄谋稍葺。一锡借招提，松光照书籍。

□□□□□，良朋偶云集。解襟纳新凉，开樽揽芳裛。

起处适自如，献酬不拜揖。于时发清豪，分韵纪雅什。

乐哉固无涯，所贵相讲习。西林趣鸣禽，翳翳景将入。

作者简介：[元]（约公元一三五o年前后在世）字子章，自号娄东生，昆山人。生卒年均不详，约元惠宗至正十年前后在世。聪明好学，过目成诵，博涉经史。家有野航亭，人称姚野航。辟浙东帅阃掾。文奂工诗，与顾瑛、郭翼等相唱和，著有野航亭稿《元诗选》传于世。